I løbet af bare to timer en helt tilfældig torsdag i Aalborg fangede politiet en lang række bilister, der ikke overholdt færdselsloven.

Færdselsafdelingen ved Nordjyllands Politi tog torsdag en tur forbi Egnsplansvej fra klokken 11.30 og et par timer frem. Og det gav, ifølge lederen af færdselsafdelingen, politikommissær Jess Falberg Nielsen,  desværre mange sigtelser. På de to timer blev i alt 16 personer sigtet for overtrædelse af hastighedsbestemmelserne, og ni personer blev sigtet for at bruge deres mobiltelefoner håndholdt, mens de kørte bil. - En enkelt bilist mistede førerretten betinget, og en anden var i forvejen frakendt førerretten, hvilket medførte, at hans køretøj blev beslaglagt, tilføjer politikommissær Jess Falberg Nielsen. Uopmærksomhed er farligt Nordjyllands Politi gør opmærksom på, at Nordjyllands Politi netop nu i uge otte har særligt fokus på trafikanter, der er uopmærksomme i trafikken. Den såkaldte uopmærksomhedskampagne omfatter blandt andet anvendelse af håndholdt mobiltelefon, samt manglende brug af sikkerhedsseler og styrthjelme. - Uopmærksomhed, fart og sprit er hovedårsagerne til mange ulykker – også de alvorlige. Derfor har vi særligt fokus på disse trafikforseelser i denne uge. For de er farlige. Slet og ret, lyder det fra Jess Falberg Nielsen.